“Vógóló, ǎ mɔ̂n mod, yónó ńyón hī ású Tir. 3Wayi kɔ́bɔ ai Tir, é tísɔn é nə́ ǹlóŋán á məsuan mə́ máŋ, mvi məyɔŋ, ḿfág yā ábuí bilǒn á nə́, éyə Ǹtondôbə Zambá ā kɔ́bɔ̄ nâ: Ǎ Tir, wǎ ó ngābə́ kɔ́bɔ́gɔ nâ: "Mə nə abəŋ təge tɔ ai mǎn átɔ́n." Bəǹnyie bóe bə́ kələ kwí á máŋ étēde, bəlóŋ bóe bə́ ngábɔ̄ nâ ó nyəb abuí. 5Bə́ ngábomolo wa hə ai bílé yā bí sɔ̂ á Senir, bə́ ngánɔŋ omǎŋ yā Libáŋ nə́ bə́ tə́le wa ǹlinga étēde. 6Bə́ kōmó bīngáb bíe ai bilé bīnén yā Bashân, bə́ lóŋó wa ekangǎ yā bilǒn yā Kitim ai mim̀bǎŋ mí zɔg. 7Ebúduga dzóe é ngábə́ ńtiŋán ai ndɔ́mbɔ́ yǎ Égîptɛn, é tɔ̄á ótan wóe. Purpur ai bâ yǎ bilǒn yā Elisha bí ngábə́ ńdǐl wóe. Batɔbɔ ǹnamǎ yā Sidon ai ébá yā Arvad ḿbɔ̄ bə́ ngábə́ bədaa bóe. Mim̀fəfə́g míe, ǎ Tir, éḿyā mí ngábə́ á zitíma étē anə́ bədaa bə́ mǎŋ. 9Bənyiá bodǒ yā Gebal ai mim̀fəfə́g ḿbɔ̄ bə́ dibi mim̀bǎn míe. Bəzitímā bə́sə̄ yā máŋ ai bəwulú bəzitíma bə́ ngábə́ ábə wa nə́ bə́ bi bisá. 10Ébá yā Persia, ai Lud ai Pud bə́ ngábə́ á ńkunda bitá wóe anə́ bod bítá; bə́ kəlege biběn byábán ai bikóngó byábán ábə wa; ḿbɔ̄ bə́ nyəbəgə abəŋ dóe. 11Bɔ́n yā Arvad ai miǹkán myábán bə́ dzamaŋan mim̀fim míe, ńkɔ̄dɔ̄ná, Gamadian bɔ̂ miǹkum míe. Bə́ kəlege biběn byábán á mim̀fim míe, ńkɔ̄dɔ̄ná, bə́ nyəbəgə abəŋ dóe. 12Tarsis a ngábə́ ǹkús bisá woe, ású abuí akúmá dóe. Bə́ fɔlɔgan sílíba, bikie, bikpə́mbé, afida ai bisá bíe.